نوکیں سال
روچاں بانزُل پِر اَت بال بُوت ءُ شُتنت
 ماہ ءُ سال گْوات ءِ رپتار ءَ ہمگام اِتنت
 مُدّ ءُ موسم وتی وہد ءَ اتک ءُ شُتنت
 سُہب ءُ بیگاہ چو گھڑیالے ءَ دْرتکگ اَنت
 وہد ءِ دِیوال ءِ دیما
 دِل ءِ دْریکگانی حساب ءَ جننت
 زِیکّ ءُ باندات ءِ دئیناں شُتنت قؤل ءُ وعدہ
 دِل ءَ جُست بکن
 آسر ءِ کِسّہ ءِ لبز لبز ءَ بِچار
 دْرچکے ءِ تاک ءُ بُرّانی پیم ءَ کُتنت گْوات ءَ روپان
 ءُ پلّے ءِ چَکّ ءَ جتنت
 اَنچو اَنچو اے چاگرد ءِ تب مَٹّ بُوت
 ماہ ءُ تو انگت ءَ ساہگے نِشتگیں
 چُرتے ءَ کپتگیں
 نوکیں سال ءِ در ءَ
 چینچو مردُم گْوزیت، چینچو کِسّہ بُجیت
 چینچو آگاہی ءِ واب معنا نہ بنت
 من تو سُدّھ ءَ نہ ایں
 سال پِر گْوستگ اَنت ،
 وہد اوں لیٹ اِتگ
 نوکیں سال ءِ دَر ءَ ما قدم ایرکُتگ
 نوکیں سال ءِ سباہ، گَرم،بیگاہ ءُ شپ
 دُْرست مَٹّ بُوتگ اَنت
 نوکیں سال ءِ تہا من تو باریں کُجام کِسّہ ءِ بَہر بئیں
 نوکیں سال پیسری سال ءِ پیم ءَ نہ اِنت
 جیڑگی اِنت من ءَ ، جیڑگی اِنت ترا!!
_________________________________ اِسحاق خاموشؔ
٭٭٭